KOMISSION LAUSUNTO EY:n perustamissopimuksen 251 artiklan 2 kohdan kolmannen alakohdan c alakohdan nojalla Euroopan parlamentin ehdottamista tarkistuksista neuvoston yhteiseen kantaan ehdotuksesta EUROOPAN PARLAMENTIN JA NEUVOSTON ASETUKSEKSI elintarvikelainsäädäntöä koskevista yleisistä periaatteista ja vaatimuksista, Euroopan elintarvikeviranomaisen perustamisesta ja elintarvikkeiden turvallisuutta koskevista menettelyistä KOMISSION EHDOTUSTA MUUTTAVA EY:n perustamissopimuksen 250 artiklan 2 kohdan nojalla

PERUSTELUT

EY:n perustamissopimuksen 251 artiklan 2 kohdan kolmannen alakohdan c alakohdassa edellytetään, että komissio antaa lausunnon Euroopan parlamentin toisessa käsittelyssä ehdottamista tarkistuksista.

Komission lausunto parlamentin ehdottamista 28 tarkistuksesta yhteiseen kantaan annetaan kohdassa 4. Lisäksi komissio merkitsee tietoonsa neuvostolle osoitetun lainsäädäntöpäätöslauselman, joka liittyy viranomaisen sijaintipaikkaan kohdistuviin valintaperusteisiin.

1. Taustaa

- Komissio teki ehdotuksen 8. marraskuuta 2000. [1]

[1] KOM(2000) 716 lopullinen, 2000/0286 (COD), 8.11.2000.

- Talous- ja sosiaalikomitea antoi lausunnon 28. maaliskuuta 2001. [2]

[2] EYVL C 155, 29.5.2001, s. 32.

- Alueiden komitea antoi lausunnon 14. kesäkuuta 2001. [3]

[3] CDR/2001/64.

- Euroopan parlamentti antoi lausunnon ensimmäisessä käsittelyssä 12. kesäkuuta 2001. [4]

[4] A5-0198/2001 lopullinen, 12.6.2001.

- Neuvosto pääsi poliittiseen sopimukseen 28. kesäkuuta 2001 (yksimielisyys ilman komissiota).

- Muutettu ehdotus annettiin 8. elokuuta 2001. [5]

[5] EYVL C 304 E, 30.10.2001, s. 273.

- Yhteinen kanta vahvistettiin 17. syyskuuta 2001. [6]

[6] EYVL C.

- Komissio antoi tiedonannon yhteisestä kannasta 18. syyskuuta 2001. [7]

[7] SEC(2001) 1406 lopullinen, 18.9.2001.

- Parlamentti antoi suosituksen toista käsittelyä varten 11. joulukuuta 2001.

2. Ehdotuksen tarkoitus

Asetuksessa säädetään yleisistä elintarvikkeita ja rehuja ja erityisesti elintarvikkeiden ja rehujen turvallisuutta koskevista periaatteista, määritelmistä ja vaatimuksista yhteisössä ja jäsenvaltioissa. Tavoitteena on varmistaa suojelun korkea taso ja sisämarkkinoiden toimivuus. Asetus luo perustan kattavalle ja kokonaisvaltaiselle toimintamallille elintarvikeketjun sääntelemiseksi.

Asetuksella perustetaan Euroopan elintarvikeviranomainen, joka on keskeinen toimija uuden toimintamallin toteuttamisessa.

Asetuksella vahvistetaan menettelyt asioissa, joilla on välitöntä tai välillistä vaikutusta elintarvikkeiden ja rehujen turvallisuuteen.

3. Yhteinen kanta

Lähes kaikki neuvoston tekemät muutokset olivat ehdotuksen keskeisten tavoitteiden mukaisia, ja komissio saattoi hyväksyä ne. Tämä koski myös useita Euroopan parlamentin tarkistuksia. Jotkin muutokset eivät kuitenkaan ole komission näkemysten mukaisia. Erityisesti elintarvikeviranomaisen johtokuntaa käsittelevä yhteisen kannan artikla poikkeaa huomattavasti komission näkemyksistä. Komissio ei tämän vuoksi voinut tukea yhteistä kantaa.

Ensimmäinen käsittely sai lisäksi kaikki kolme toimielintä sopimaan, että nopean hälytyksen tietojärjestelmän hallinnoiminen pysyy komission eikä elintarvikeviranomaisen tehtävänä.

Yleistä elintarvikelainsäädäntöä koskevat alkuperäisen ehdotuksen pääpyrkimykset on säilytetty ennallaan, vaikka tekstin järjestystä on muutettu huomattavasti. Joidenkin artiklojen järjestystä on muutettu loogisemmaksi niin, että periaatteet on erotettu vaatimuksista. Määritelmiä - erityisesti elintarvikkeen, elintarvikelainsäädännön, jäljitettävyyden ja alkutuotannon määritelmiä - selkiytettiin, ja muita elintarvikkeiden ja rehujen tuontia ja vientiä sekä elintarvikkeiden ja rehujen turvallisuusvaatimuksia koskevia muutoksia voitiin hyväksyä. Yhteisessä kannassa selkiytettiin lisää nykyisen elintarvikelainsäädännön ja yleistä elintarvikelainsäädäntöä koskevien periaatteiden ja uuden lainsäädännön välistä suhdetta.

4. Komission lausunto Euroopan parlamentin toisessa käsittelyssä esittämistä tarkistuksista

4.1 Komission hyväksymät tarkistukset

Euroopan parlamentti ja neuvosto työskentelivät yhdessä tiiviisti komission kanssa löytääkseen kompromissiratkaisuja yhteisessä kannassa määritettyihin ongelmiin. Komissio voi tämän vuoksi hyväksyä kaikki Euroopan parlamentin ehdotuksia tarkistukset yhteiseen kantaan.

Tärkeimmät mielipide-erot, joihin löydettiin ratkaisu, koskevat johtokunnan kokoonpanoa ja valintamenettelyjä sekä toiminnanjohtajan valintaa (tarkistukset 16, 37, 38 ja 40). Näillä tarkistuksilla selkiytetään valintamenettelyä johtokunnan jäsenten ja toiminnanjohtajan nimittämiseksi.Komissio voi hyväksyä viranomaisen avoimuuteen liittyvät tarkistukset sekä tarkistukset, joilla parannetaan viranomaisen menettelyjen oikeudellista selkeyttä. Nämä tarkistukset ovat lisäksi komission alkuperäisen ehdotuksen yleisten tavoitteiden mukaisia (tarkistukset 13, 14, 19, 21, 39, 41, 42 ja 43).

Viranomaisen maksuja ja talousarviota koskevat tarkistukset voidaan hyväksyä, koska niissä otetaan huomioon 49 artikla, jossa säädetään ETA- ja Efta-maiden rahoitusosuudesta, ja se, että jos hyväksynnän myöntämisestä aiotaan tulevaisuudessa periä maksuja, tämä on tehtävä uuden kertomuksen perusteella (tarkistukset 22, 23). Tarkistuksen 24 osalta komissio on, huolimatta siitä, että viittaus yhteispäätösmenettelyyn on epäsopiva, valmis hyväksymään kyseisen tarkistuksen osana sopuratkaisua.

Komissio voi lisäksi hyväksyä viranomaisen nimen muuttamisen sellaiseksi, että siinä esiintyy sana 'turvallisuus' (tarkistus 1).

Tarkistuksissa paneudutaan lisäksi useisiin elintarvikelainsäädäntöä koskeviin näkökohtiin. Kansainvälisiä velvoitteita ja oikeuksia, perustamissopimuksella luotuja oikeuksia ja voimassa olevia oikeudellisia menettelyjä ja käytäntöjä koskevat Euroopan parlamentin tarkistukset voidaan hyväksyä, koska niillä ei muuteta tekstin tavoitetta ja yleismerkitystä (tarkistukset 7, 31 ja 44). Yleistä riskinanalyysimenettelyä oikeudellisesti selkiyttävät tarkistukset voidaan myös hyväksyä (tarkistukset 32 ja 33). Asetuksen tavoitteita koskevat vähäiset tarkistukset voidaan myös hyväksyä (tarkistukset 29 ja 30). Tarkistus 26 voidaan hyväksyä, koska sillä yhdenmukaistetaan tekstissä esitetyt vaarallisia elintarvikkeita ja rehuja koskevat menettelyt.

Komissio voi hyväksyä myös elintarvike- tai rehuyritysten vastuuta selkiyttävät tarkistukset, koska niistä on hyötyä asetuksen täytäntöönpanon selkiyttämisessä (tarkistukset 10 ja 34).

Komissio kannatti ilmiantamisen käsitettä ensimmäisessä käsittelyssä ja tukee näitä tarkistuksia edelleen toisessa käsittelyssä ja katsoo, että ne ovat uudelleenmuotoillussa versiossaan nyt oikeudellisesti selkeitä (tarkistukset 35 ja 36).

4.2. Tarkistukset, joita komissio ei hyväksy

Ei mitään

5. Päätelmät

Komissio muuttaa perustamissopimuksen 250 artiklan 2 kohdan mukaisesti ehdotustaan edellä esitetyllä tavalla.